# D’an otro Bescond

| ◄ Kanaouen d’an otro Disez | D’an otro Bescond | Plistin ► |
D’AN OTRO BESCOND  Person newe Plouaret  (15 a viz Du 1908)  ————
* Parouz Plouaret gwechall he far n’he devoa ket ;
* Peder chapel warn-ugent war he douar savet !
* Kestel du-man ha du-hont, ha tud brudet meurbet,
* E Treger kaeroc’h ’witi ne oa parouz ebet !
* Daoust ma zo bet distaget diouti eur skolpaden,
* ’Wit ober ar C’hoz-Varc’had, an eil evel eben
* A ra c’hoaz diou barouz kaer. Iliz vrao ’deus ar verc’h,
* Gant hec’h iliz koz ar vam n’eo ket chomet war-lerc’h.
* Pa oe gret an disparti, e oa, en Plouaret,
* Eur beleg meurbet gouiek, ha gant an holl karet,
* Diwar-ben ar person-ze, ’komzer c’hoaz alïes ;
* Eun den, eme ar re goz, ’oa an otro Denès !
* Breman a zo pemzek vla, unan all a zo deut,
* Mat ha kalonek ive, daoust ma seblante reut,
* Eur beleg santel da vat, ha n’ouveas biskoaz,
* Chanj a liou d’ar wirione. Maro ez eo, siouaz !
* Eur ween, kouet d’an douar, e c’haller kât he ment ;
* Pa ve tremenet an den, anveet diagent,
* Ez eo ezetoc’h ive gôut e dalvoudegez,
* Hag ar mignon ’c’hall neuze komz eus e vadelez.
* An otro Stephan, dalc’hmad, didamant a zo bet
* En e genver e-unan, ’kenver re-all n’oun ket ;
* N’en devoa kammet disket rei eun tu-gin d’e c’hir,
* Na trei pen gant pep awel ; trempet ’oa evel dir !
* Plouaridiz, diwallet d’ankouaat anean !
* E boan kouk hag e arc’hant ’n eus dispignet aman.
* Ar skol gristen, an iliz, ha gweren-vras ar c’heur
* A laro ’oa ’n em roet, ’vel ’n em ro ket nemeur !
* Ar barouz, pa aruas, war goz a oa eun tam,
* An otro Stephan, zoken, ’gave pounner ar zam ;
* ’Met souc’h e alar oa mat hag e brezegenno
* Tam-ha-tam ’deus digozet douar ar c’halono
* Hag o furchal an douar, eun de en eus kavet
* Eur goz-vedalen velget, eno pell oa kuzet ;
* Gwalc’het ’n eus ar vedalen ; warni ’tizoloas :
* ’Neun tu ’skeuden ar Werc’hez, ’n tu-all skeuden ar groaz !
* Neuze ’teuas ’n e spered eur zonj, sonj ar c’haeran :
* Gwechall, ’mean, eur groaz aour a oa er barouz-man ;
* Kroaz aour parouz Plouaret, siouaz, ’zo bet laeret,
* ’Met ar Fe, er c’halono, a welan ’zo chomet.
* Setu ar vedalen-ze, ’n otro Stephan maro,
* Roet d’an otro Bescond, misioner hon bro,
* Kouean ’ra etre daouarn ha n’emaint ket e noaz,
* Daouarn ’ray d’ei, a gredan, Juchan eun tammig c’hoaz !
* Komz eus an otro Bescond a ve, sur, poan gollet,
* Rak dre ar vro neus hini eveltan anveet,
* Anveet ’vel prezeger ha poanier didamant,
* Elech ma ve ’oar ober labour kement ha kant.
* N’ho peus ket klewet ’nean meur a wech ’n hoc’h iliz,
* Ha n’ho peus ket lavaret : Hennez kammet na skwiz ;
* Pa ve eur gir o tont ’maez, ’kichen an toull dek all
* A ve o voutan warnan, hag holl ’vont dishual.
* Ha kaerat da Vrezoneg a ouve dispakan !
* Nep hen klew a renk laret : Tremen mestr eo heman !
* ’N e c’heno ar brezoneg ’zo dous d’an diouskouarn,
* Evel ma ’z eo ar voulouz hag ar zei d’ar daouarn.
* E-keit ha ma ’n eus troet en-dro da Blouaret,
* ’Vel kure pe ’vel person, karante ’n eus kavet :
* Perwenan, Plistin, Gwengamp, Plunet, Paonrit-Beskont
* N’o deus ket c’hoaz ankoueet hano ’n otro Bescond.
* Ewit an dud a hep oad e galon digor-frank,
* En eus an tu da c’honit, dreist-oll, an den yaouank,
* Dre ’lec’h ma ’n eus tremenet, ar yaouankiz, dalc’hmad,
* He deus bet kavet ennan eur mignon hag eun tad !
* Karante e genvreudeur ’n eus pell zo goneet,
* Rak da rei dorn ha zikour, eveltan nan eus ket,
* Ha pa ’z eo deut ar c’helo ’teue da Blouaret,
* An holl o deus lavaret : Dibab-mad a zo gret !
* Itron-Varia ’Blouaret, d’Ec’h ma gir diwean !
* Binniget an Tad newe, hag e barouz gantan ;
* Skoulmet erfad ar chaden ’stago ar c’halono
* Ouz Doue, ouz ar pastor, hag ouzoc’h war eun dro !